**Javna agencija za knjigo Republike Slovenije (v nadaljevanju: JAK)** na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12, 63/13), Zakona o uresničevanju javnega interesa za kulturo (Uradni list RS, št. 77/07 – UPB1, 56/08, 4/10, 20/11, 100/11 in 111/13), Pravilnika o izvedbi postopkov javnega poziva in javnega razpisa s področja knjige (Uradni list RS, št. 19/09 in št. 90/11) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 19/09, 10/14) **objavlja**

**Javni razpis za izbor kulturnih projektov**

**poklicnega usposabljanja na področju knjige za leto 2015**

(v nadaljevanju: JR2–USP–2015)

1. **Naziv in sedež naročnika**

Javna agencija za knjigo Republike Slovenije, Tržaška cesta 2, Ljubljana.

1. **Predmet in področje javnega razpisa**

Predmet javnega razpisa JR2–USP–2015 je sofinanciranje kulturnih projektov poklicnega usposabljanja na področju knjige.

Razpis je namenjen sofinanciranju organizacije in izvedbe kulturnih projektov poklicnega usposabljanja na področju knjige, ki jih izvajajo nevladne in zasebne nepridobitne kulturne organizacije.

JAK bo podprla kulturne projekte poklicnega usposabljanja na področju knjige:

1. Kulturni projekti poklicnega usposabljanja založništva,
2. Kulturni projekti poklicnega usposabljanja knjigotrštva.
3. **Cilji javnega razpisa**

JAK bo podpirala kulturne projekte poklicnega usposabljanja na področju knjige v letu 2015 v okviru javnega projektnega razpisa JR2–USP–2015 v skladu z naslednjimi dolgoročnimi cilji:

* krepitev poklicnih kompetenc zaposlenih na področju založništva in knjigotrštva,
* izvedba kakovostnih izobraževalnih kulturnih projektov na področju knjige,
* krepitev slovenskega založništva oz. knjigotrštva ter dvig kakovosti in prodaje izdanih knjig in revij.

1. **Okvirni obseg sredstev javnega razpisa JR2–USP–2015, obdobje ter način za porabo dodeljenih sredstev ter omejitev**

Okvirna vrednost razpoložljivih sredstev, namenjenih za predmet javnega projektnega razpisa JR2–USP–2015 znaša predvidoma 17.000 EUR. Zaradi načrtovanega rebalansa državnega proračuna se višina sredstev za ta razpis lahko tudi spremeni.

Dodeljena proračunska sredstva morajo biti porabljena v proračunskem letu 2015 oz. v plačilnih rokih, kot jih določa veljavni Zakon o izvrševanju proračunov Republike Slovenije.

JAK bo odločbe prijaviteljem skladno s predpisi izdala šele po sklenitvi pogodbe o sofinanciranju programa dela JAK s pristojnim ministrstvom za leto 2015.

JAK bo z izbranimi prijavitelji kulturnih projektov poklicnega usposabljanja na področju knjige za leto 2015 sklenila pogodbe o sofinanciranju v okviru proračunskih možnosti.

Če se v času izvedbe postopka javnega razpisa zmanjša obseg sredstev, ki jih je pristojno ministrstvo napovedalo za leto 2015, do mere, ki ne zagotavlja izpolnitve ciljev tega razpisa, lahko JAK postopek razpisa ustavi oz. v primeru že zaključenega izbora kulturnih projektov v skladu z morebitnimi spremembami proračuna zniža obseg sofinanciranja, spremeni ali prekine že sklenjeno pogodbo o financiranju kulturnega projekta.

1. **Višina sofinanciranja in upravičeni stroški**
   1. **Višina sofinanciranja**

JAK bo izbranim izvajalcem javnih kulturnih projektov poklicnega usposabljanja na področju knjige za leto 2015 sofinancirala **največ 70 odstotkov upravičenih stroškov.**

Sredstva sofinanciranja bodo odobrena za upravičene stroške, povezane z izvedbo projekta v letu 2015. Tveganje glede izvajanja projekta pred datumom izdaje končne odločbe o sofinanciranju nosi prijavitelj.

* 1. **Upravičeni stroški**

Upravičeni stroški kulturnega projekta so stroški, nastali pri aktivnostih, ki so neposredno povezane s projektom, sprejetim v sofinanciranje, so v skladu s predmetom in namenom razpisa ter niso sofinancirani iz drugih javnih virov. Za stroške, ki so predmet sofinanciranja, upravičenec ne sme prejeti sredstev iz drugih virov financiranja (prepoved dvojnega financiranja). Če bo JAK ugotovila, da je upravičenec prejel sredstva ali pa so mu bila odobrena za isti namen tudi iz drugih virov financiranja, se lahko pogodba o sofinanciranju razdre, upravičenec pa bo dolžan JAK povrniti vsa neupravičeno prejeta sredstva s pripadajočimi obrestmi od dneva nakazila do dneva vračila sredstev.

Kot upravičeni stroški se priznajo vrednosti stroškov, izkazane na računu, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 10/2010-UPB2, 85/2010).

**Med upravičene stroške sodijo stroški**, neposredno povezani z izvedbo kulturnega projekta, in sicer:

Sklop A: neposredni stroški predavateljev/mentorjev/avtorjev (stroški avtorskega dela za avtorje, predavatelje, moderatorje, prevajalce, urednike, lektorje, potni stroški in nastanitev nastopajočih ipd.);

Sklop B: stroški organizacije in koordinacije projekta (najem prostora in tehnične opreme, poštnina, telefon ipd.);

Sklop C: stroški promocije kulturnega projekta (tisk, oglasi, dodatna promocijska gradiva ipd.).

Med upravičene stroške sodijo tudi stroški izvajalca, nastali na osnovi Tarife za izvajanje storitev Javne agencije za knjigo RS (Uradni list RS, št. 4/2013 in št. 50/2014).

Med upravičene stroške **ne sodi** nakup osnovne opreme.

Sklop D:Neupravičeni stroški.

Neupravičeni stroški programa predstavljajo breme, ki ga nosi prijavitelj. Prijavitelj je dolžan v vlogi navesti vse predvidene vire financiranja.

1. **Pogoji za sodelovanje na javnem razpisu JR2–USP–2015**
   1. **Splošni pogoji za sodelovanje na javnem razpisu JR2–USP–2015**

Prijavitelji na javnem razpisu JR2–USP–2015 morajo izpolnjevati naslednje splošne pogoje:

* da so nevladne ali zasebne nepridobitne organizacije, registrirane za opravljanje kulturne v Republiki Sloveniji in/ali zamejstvu.
* da prijavljeni projekti ali deli projektov niso financirani na drugih razpisih JAK,
* da prijavljajo kulturni projekt poklicnega usposabljanja na področju knjige, ki bo v celoti realiziran v letu 2015,
* da zagotavljajo dostopnost kulturnega projekta poklicnega usposabljanja na področju knjige javnosti,
* da se z istim kulturnim projektom na javni razpis JR2–USP–2015 prijavljajo samo enkrat,
* da za isti kulturni projekt na javni razpis JR2–USP–2015poda vlogo le en prijavitelj,
* da za isti projekt in isti namen prijavitelji ali soorganizatorji niso pridobili javna sredstva iz drugega javnega vira oz. razpisa JAK ali drugih javnih financerjev (velja prepoved dvojnega financiranja),
* da pri prijavi na razpis JR2–USP–2015upoštevajo vsebine, navedene v točkah 2 in 3, in upravičene stroške, navedene v točki 5,
* da so v primeru, da so bili v letu 2014 pogodbena stranka JAK, v pogodbenem roku izpolnili vse pogodbene obveznosti do JAK,
* da so v razpisnem roku zaključili prijavo v spletni aplikaciji in jo pravočasno v tiskani obliki oddali na JAK,
* da dovoljujejo objavo osebnih podatkov z namenom objave rezultatov razpisa na spletni strani Javne agencije za knjigo RS skladno z Zakonom o dostopu do informacij javnega značaja in Zakonom o varstvu osebnih podatkov,
* da so ob prijavi na razpis poravnali tarifo, skladno s Tarifo za izvajanje storitev Javne agencije za knjigo RS (Uradni list RS, št. 4/2013 in št. 50/2014).

**Za sredstva z javnega razpisa JR2–USP–2015 ne morejo kandidirati:**

* javni zavodi, javni skladi in druge osebe javnega prava, ki jim država oz. lokalna skupnost zagotavlja financiranje,
* gospodarske družbe.
  1. **Posebni pogoji za sodelovanje na javnem razpisu JR2–USP–2015**

Prijavitelji na javnem razpisu morajo poleg splošnih pogojev, ki jih določa besedilo točke 5.1. javnega razpisa JR2–USP–2015, izpolnjevati še naslednje posebne pogoje:

* da prijavljajo kulturni projekt poklicnega usposabljanja na področju knjige, ki ni sestavni del programa v izobraževalnih ustanovah ali v javnih zavodih v Sloveniji,
* da prijavljajo največ dva (2) kulturna projekta poklicnega usposabljanja na področju knjige za leto 2015,
* da prijavljajo kulturni projekt poklicnega usposabljanja na področju knjige, kjer sodelujeta vsaj dva (2) predavatelja,
* da v primeru načrtovane soorganizacije ali soprodukcije programa ali posamezne sestavine programa priložijo verodostojno listino partnerja o njegovi finančni udeležbi in obliki sodelovanja,
* da zaprošeni znesek sofinanciranja ne presega 70 odstotkov vseh upravičenih stroškov prijavljenega kulturnega projekta in da bodo za izvedbo zaprošenega kulturnega projekta zagotovili najmanj 30 odstotni delež sofinanciranja projekta iz lastnih sredstev ali drugih virov in da bodo imeli jasno in realno izdelano finančno konstrukcijo,
* prijavljeni kulturni projekt mora biti finančno uravnotežen, kar pomeni, da morajo biti prihodki in odhodki prijavljenega projekta enaki (prihodki = odhodki).

1. **Kriteriji za ocenjevanje**

|  |  |  |
| --- | --- | --- |
|  |  | **Možno št. točk** |
| **1.** | Kakovost kulturnega projekta ter njegov doprinos h krepitvi poklicnih kompetenc zaposlenih na področju založništva oz. knjigotrštva | 12 |
| **2.** | Reference predavateljev na področju usposabljanja | 8 |
| **3.** | Reference prijavitelja pri izvajanju kulturnih projektov usposabljanja | 6 |
| **4.** | Pričakovani učinki projekta za krepitev slovenskega založništva oz. knjigotrštva | 8 |
| **5.** | Realno finančno ovrednoten projekt glede na obseg in vsebino | 6 |
|  | **Skupno število točk** | **40** |

1. **Uporaba kriterijev in povzetek načina ocenjevanja**

Izbrani bodo tisti kulturni projekti poklicnega usposabljanja na področju knjige, ki bodo v postopku izbire po kriterijih javnega razpisa JR2–USP–2015ocenjeni višje.

Kriteriji javnega razpisa JR2–USP–2015so ovrednoteni s točkami, pri čemer je pri posameznem kriteriju navedeno najvišje možno število doseženih točk. Najvišje možno število prejetih točk za projekt je 40 točk, sofinancirani pa so lahko projekti, ki prejmejo najmanj 32 točk.

Višina odobrenih sredstev za projekt je odvisna od skupne višine prejetih točk za posamezen projekt, obsega in finančne zahtevnosti projekta ter sredstev, ki so namenjena razpisu, pri čemer med izbranimi projekti ni primerljivosti glede višine odobrenih sredstev v sorazmerju z višino prejetih točk.

1. **Razpisni rok in način oddaje vlog**

Prijavitelji morajo vlogo oz. razpisne **obrazce izpolniti s prijavo v spletno aplikacijo**, ki je objavljena na naslovu <https://jakrs.e-razpisi.si>, povezava do nje pa tudi na naslovu [www.jakrs.si](http://www.jakrs.si). Podrobnejša navodila za uporabo aplikacije in izpolnjevanje vloge se nahajajo na spletnem naslovu [https://jakrs.e-razpisi.si](https://XX) in [www.jakrs.si](http://www.jakrs.si).

Po končanem izpolnjevanju vloge v spletni aplikaciji morajo prijavitelji **vlogo natisniti in jo lastnoročno podpisati in žigosati.** Natisnjeni vlogi morajo priložiti vsa morebitna listinska ali druga dokazila, ki so zahtevana v besedilu razpisa oz. na obrazcih.

Prijavitelji morajo v celoti izpolnjeno **vlogo oddati v predpisanem roku v elektronski obliki in jo natisnjeno poslati s priporočeno pošto ali oddati osebno vsak delavnik med 10. in 12. uro na naslov: Javna agencijo za knjigo RS, Metelkova 2b, 1000 Ljubljana.**

Prijava je vložena pravočasno, če jo JAK prejme, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje na pošto.

Vlogo je potrebno oddati **v zaprti kuverti in na sprednji strani kuverte nalepiti obrazec s črtno kodo, ki ga ob tiskanju vloge določi spletna aplikacija.**

**Prijavitelj, ki prijavlja na razpis več vlog (projektov), mora** **vsako vlogo za posamezen projekt poslati v svoji, ločeni kuverti in za vsako vlogo (projekt) posebej izpolniti ustrezen obrazec v spletni aplikaciji**.

**Rok** za zbiranje vlog prične teči na dan objave javnega razpisa JR2–USP–2015v Uradnem listu RS

**23. 1. 2015** inna spletni strani JAK<https://jakrs.e-razpisi.si> ter **traja do** izteka zadnjega dne roka za oddajo vlog, ki je **24. 2. 2015.**

Vsi zahtevani originalni prijavni obrazci morajo biti izpolnjeni v celoti, datirani, žigosani in podpisani s strani odgovorne osebe prijavitelja oziroma izpolnjeni skladno z zahtevami.

1. **Način obravnavanja vlog in odločanje o izboru**

Vloge, ki ne bodo izpolnjene v celoti, na originalnih, datiranih, žigosanih in podpisanih prijavnih obrazcih in ki ne bodo v celoti oddane tudi v elektronski obliki oz. ne bodo izpolnjene v skladu z zahtevami dokumentacije javnega razpisa JR2–USP–2015, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva JAK, dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozno se bo štela vloga, ki ne bo oddana priporočeno na pošti in zaključena v elektronski aplikaciji do vključno 24. 2. 2015 oz. do tega dne ne bo v poslovnem času oddana v glavni pisarni JAK. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih splošnih in posebnih pogojev za posamezno razpisno področje, bodo kot neupravičene osebe izločeni iz nadaljnje obravnave s sklepom o zavrženju.

V primeru, da se prijavitelj prijavi na ta razpis z več vlogami, kot jih določajo posebni pogoji, se vse vloge prijavitelja zavržejo zaradi neizpolnjevanja posebnih pogojev kot vloge neupravičene osebe.

V primeru, da več prijaviteljev na ta razpis prijavi isti projekt, se vse vloge prijaviteljev istega projekta zavržejo zaradi neizpolnjevanja splošnih pogojev kot vloge neupravičenih osebe.

Samo v primeru, ko zaradi **tehničnih težav razpisovalca**, ki bi pomenile daljše obdobje nedelovanja spletne aplikacije in prijave ne bi bilo mogoče oddati na predpisan način, lahko vlagatelj svojo vlogo v celoti izpolni na obrazcih, ki bodo v tem primeru objavljeni na spletnih straneh JAK, in jo v fizični obliki preda agenciji na način, opredeljen v razpisni dokumentaciji. Samo v navedenem primeru bodo na tak način oddane vloge pravilne in pravočasne in jih bo razpisovalec upošteval. O morebitnih tehničnih težavah bodo prijavitelji obveščeni na spletni strani razpisovalca.

**Oddaja vloge pomeni, da se predlagatelj strinja z vsemi pogoji in kriteriji javnega razpisa JR2–USP–2015.**

Pravočasne in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločil direktor JAK z odločbo o sofinanciranju posameznega kulturnega projekta.

Odpiranje vlog bo potekalo na JAK, Metelkova 2b, 1000 Ljubljana, in se bo pričelo 2. 3. 2015.

1. **Dokumentacija javnega razpisa JR2–USP–2015**

Dokumentacija javnega razpisaJR2–USP–2015obsega:

– besedilo javnega razpisaJR2–USP–2015,

– **prijavni obrazec** **v spletni aplikaciji** za razpis JR2–USP–2015.

Dokumentacija javnega razpisa je na voljo na spletnem naslovu [https://jakrs.e-razpisi.si](https://XX), besedilo razpisa pa tudi na spletni strani JAK [www.jakrs.si](http://www.jakrs.si).

Prijavitelji morajo predložiti v celoti izpolnjeno naslednjo dokumentacijo razpisa JR2–USP–2015:

– **natisnjen prijavni obrazec spletne aplikacije USP z obveznimi prilogami** (dokazilo o plačilu tarife, izjava soorganizatorja v primeru soorganizacije).

1. **Dodatne informacije**

Dodatne informacije so na voljo na spletni strani JAK [www.jakrs.si](http://www.jakrs.si), na elektronskem naslovu [gp.jakrs@jakrs.si](mailto:gp.jakrs@jakrs.si) oz. pri strokovni svetovalki JAK vsak delavnik med 10. in 12. uro:

Tjaša Urankar, tel: 01 369 58 25, [tjasa.urankar@jakrs.si](mailto:tjasa.urankar@jakrs.si).

**Aleš Novak**

**Direktor Javne agencije za knjigo RS**